KOMISJONI ARVAMUS (esitatud Euroopa Liidu toimimise lepingu artikli 294 lõike 7 punkti c alusel) Euroopa Parlamendi muudatusettepaneku [muudatusettepanekute] kohta nõukogu seisukoha suhtes, mis käsitleb ettepanekut EUROOPA PARLAMENDI JA NÕUKOGU DIREKTIIV, millega luuakse ühtne Euroopa raudteepiirkond (uuesti sõnastatud) /* COM/2012/0426 final - 2010/0253 (COD) */





2010/0253 (COD) KOMISJONI ARVAMUS (esitatud Euroopa Liidu toimimise lepingu artikli 294 lõike 7 punkti c alusel) Euroopa Parlamendi muudatusettepaneku [muudatusettepanekute] kohta nõukogu seisukoha suhtes, mis käsitleb ettepanekut EUROOPA PARLAMENDI JA NÕUKOGU DIREKTIIV, millega luuakse ühtne Euroopa raudteepiirkond (uuesti sõnastatud) 1. Sissejuhatus Euroopa Liidu toimimise lepingu artikli 294 lõike 7 punktis c on sätestatud, et komisjon peab esitama arvamuse Euroopa Parlamendi teisel lugemisel tehtud muudatusettepanekute kohta. Allpool esitab komisjon oma arvamuse Euroopa Parlamendi laiaulatusliku muudatusettepaneku kohta. 2. Taustteave Euroopa Komisjoni ettepanek: 17.9.2010 Euroopa Parlamendile ja nõukogule ettepaneku edastamise kuupäev: 21.9.2010 Regioonide Komitee arvamus: 28.1.2011 Majandus- ja Sotsiaalkomitee arvamus: 16.3.2011 Transpordi, telekommunikatsiooni ja energeetika nõukogu üldine lähenemisviis: 16.6.2011 Euroopa Parlamendi esimese lugemise seisukoht: 16.11.2011 Nõukogu esimese lugemise seisukoht: 8.3.2012 Komisjoni teatis nõukogu esimese lugemise seisukoha kohta: 12.3.2012 Nõukogu esimese lugemise seisukoha edastamine Euroopa Parlamendile: 12.3.2012 Teise lugemise kokkuleppe heakskiitmine COREPERi poolt: 19.6.2012 Vastuvõtmine Euroopa Parlamendi poolt täiskogu istungil: 3.7.2012 3. Komisjoni ettepaneku eesmärk Rikkumismenetlused, sidusrühmadelt saadud kaebused ning mitmesugused uuringud ja aruanded esimese raudteepaketi rakendamise kohta on andnud tunnistust sellest, et kehtivat õigusraamistikku on võimalik parandada. Seda võimalust tuleb kasutada, et täielikult saavutada õigusakti eesmärgid. Komisjoni ettepanekus sõnastada ümber esimene raudteepakett käsitleti järgmisi teemasid: a) raudteeinfrastruktuuride piisav rahastamine ja kasutustasude määramine, b) konkurentsitingimused raudteeturul ja c) asjakohase turujärelevalve tagamiseks vajalikud organisatsioonilised reformid. (a) Kavandatava ümbersõnastamise eesmärkide esimene rühm on suunatud sellele, et tagada infrastruktuuri piisav, läbipaistev ja jätkusuutlik rahastamine ning hõlbustada tänu infrastruktuuri arengu ja juurdepääsutingimuste paremale prognoositavusele raudteeveo-ettevõtjate investeeringute tegemist; muutes sobivamaks infrastruktuuri kasutustasud ja nende struktuuri, parandada raudteeveo-ettevõtjate konkurentsivõimet võrreldes teiste veoliikidega ning võtta arvesse keskkonnakulusid. (b) Eesmärkide teine rühm on suunatud sellele, et vältida majandustegevuses riiklike vahendite kasutamisest tulenevaid konkurentsimoonutusi ning vältida olukorda, kus tundlikku äriteavet saavad turgu valitsevad ettevõtjad, kes kasutavad seda oma võimalike konkurentide vastu; kõrvaldada huvide konfliktid raudteega seotud teenuste haldamises ja suurendada kõnealuste teenuste kättesaadavust uute sisenejate jaoks, samuti muuta turg läbipaistvamaks, et tagada tõhus konkurents. (c) Regulatiivse järelevalve valdkonnas on kavandatud uuestisõnastamise eesmärk tagada, et reguleerivatel asutustel oleks tänu suuremale sõltumatusele, laiematele õigustele ja täiendavatele vahenditele võimalik oma ülesandeid täita tõhusalt. 4. Komisjoni arvamus Euroopa Parlamendi muudatusettepaneku kohta Nõukogu, Euroopa Parlamendi ja komisjoni vahel toimus rida mitteametlikke kohtumisi, et jõuda nimetatud ettepaneku suhtes kokkuleppele teisel lugemisel. Pärast neid kohtumisi hääletati üldise kompromissmuudatusettepaneku üle 3. juuli 2012. aasta täiskogu istungil. Komisjon kiidab selle laiaulatusliku kompromissmuudatusettepaneku sisuliselt heaks. 4.1. Euroopa Parlamendi teisel lugemisel tehtud muudatusettepanekud Komisjon on juba heaks kiitnud nõukogu esimese lugemise seisukoha (vt komisjoni arvamus nõukogu seisukoha kohta[1]). Allpool kirjeldatakse Euroopa Parlamendi laiaulatuslikku ettepanekut nõukogu seisukoha muudatusettepanekute kohta, mille üle hääletati 3. juulil 2012. aastal. – Seoses infrastruktuuride rahastamisega tehakse teise lugemise kokkuleppega järgmist: a) kehtestatakse uus kohustus konsulteerida riiklike infrastruktuuri arengustrateegiate küsimuses sidusrühmadega, b) täpsustatakse, et raudteeinfrastruktuuri-ettevõtjad peavad saldo tulude ja kulude poole tasakaalustama vähemalt viie aasta jooksul, c) pikendatakse lepinguliste kokkulepete minimaalset kestust kolmelt aastalt viiele ja d) tagatakse, et lepingulised kokkulepped võivad hõlmata uute infrastruktuuride arendamist. – Seoses kasutustasude määramisega tehakse teise lugemise kokkuleppega järgmist: a) muudetakse kohustuslikuks infrastruktuuri kasutustasude eristamine sõltuvalt ETCSi (signaalimissüsteem) kasutamisest ERTMSi koridorides sõitvatel rongidel, b) muudetakse kohustuslikuks reserveerimistasud teatavates reguleerivate asutuste määratud olukordades, c) komisjoni kohustatakse kehtestama ühtsed rakenduseeskirjad müratasude kohta, lähtudes konkurentsimoonutuste vältimise ja ajakohastamise soodustamise põhimõtetest, d) laiendatakse kuluarvestusmeetodit kõigile raudteeinfrastruktuuri-ettevõtjate pakutavatele teenustele ning e) kohustatakse raudteeinfrastruktuuri-ettevõtjaid tõendama raudteeveo-ettevõtjatele, et arved vastavad tasustamiseeskirjadele. – Seoses turule juurdepääsu tingimustega tehakse teise lugemise kokkuleppega järgmist: a) muudetakse kohustuslikuks rakenduseeskirjade vastuvõtmine, et määrata kindlaks teenuse eesmärk, hinnata mõju teenuste riigihankelepingutele ja kehtestada maksud, b) laiendatakse mittediskrimineeriva juurdepääsu põhimõtet olulistele rajatistele ja seal pakutavatele olulistele teenustele, c) laiendatakse eraldamisnõuet tankimisseadmetele ja ladustusteedele, d) tagatakse, et reguleerivad asutused kehtestavad tähtajad, mille jooksul tuleb vastata olulistele rajatistele/teenustele juurdepääsu taotlustele, e) piiratakse mõisteid „alternatiivne teekond” ja „alternatiivne võimalus”, f) kehtestatakse kiirraudteeveeremi baashoolduse rajatiste erikäsitlus, g) kärbitakse kolmelt aastalt kahele ajavahemikku, mille möödumisel tuleb kasutamata rajatised anda rendile (ingl k use-it-or-lease-it clause) ning h) tagatakse, et raudteeinfrastruktuuri-ettevõtjate ühendused avaldavad läbilaskevõime jaotamise põhimõtted võrguaruandes. – Seoses raudteeinfrastruktuuri-ettevõtjate ja raudteeveo-ettevõtjate eraldamisega tehakse teise lugemise kokkuleppega järgmist: a) tagatakse, et raudteeinfrastruktuuri-ettevõtjate ja raudteeveo-ettevõtjate avaldada tulevate majandusaasta aruannete põhjal saab kontrollida infrastruktuuri kasutustasude kasutamist, samuti muust äritegevusest saadavate tulude kasutamist ning b) kutsutakse komisjoni üles esitama aruande ja vajaduse korral tegema seadusandlike meetmete ettepaneku, et luua sobivad tingimused, tagamaks mittediskrimineeriva juurdepääsu infrastruktuurile, tuginedes kehtivatele eraldamisnõuetele. – Seoses regulatiivse järelevalvega tehakse teise lugemise kokkuleppega järgmist: a) kehtestatakse reguleerivate asutuste otsustele lühemad ja selgemad tähtajad, b) tagatakse, et nende käsutatavad vahendid vastavad raudteesektori olulisusele, c) kehtestatakse ranged nõuded reguleeriva asutuse töötajate määramisele (vastutaval ametiasutusel ei tohi olla huvide konflikti, läbipaistvad valikukriteeriumid), et tagada nende sõltumatus (vähemalt üheaastane vaikeperiood, huvide kohustuslik deklareerimine), d) tehakse kohustuslikuks korrapärane konsulteerimine kasutajatega, e) tugevdatakse reguleerivate asutuste järelevalvet raudteeinfrastruktuuri-ettevõtjate poolt lisatasude kehtestamise üle, f) antakse reguleerivatele asutustele võimalus anda välja soovitusi litsentseerivatele ja turvalisuse eest vastutavatele asutustele, g) luuakse reguleerivate asutuste võrk, kus teabevahetus on kohustuslik, h) tagatakse, et komisjon kuulub sellesse võrku, koordineerides ja toetades selle tööd ja andes vajaduse korral soovitusi, i) antakse reguleerivatele asutustele võimalus taotleda, et komisjon kontrollib riiklike ametiasutuste erimeetmeid seoses direktiivi kohaldamisega ning j) kohustatakse komisjoni koostama aruannet reguleerivate asutuste koostöö kohta ning vajaduse korral soovitama lisameetmeid, et tagada Euroopa raudteeturu ühtsem järelevalve. – Seoses õigusakti siseriiklikku õigusesse ülevõtmise ja rakendamise tähtaegadega kehtestatakse teise lugemise kokkuleppega: a) direktiivi ülevõtmise ja kehtivate lepinguliste kokkulepete kohandamise tähtajaks 30 kuud, b) pärast rakendusakti vastuvõtmist 4-aastane tähtaeg otsekulude arvutamise viiside järkjärguliseks ühtlustamiseks, c) 2-aastane tähtaeg, mille jooksul komisjon võtab vastu aruande reguleerivate asutuste koostöö kohta. – Seoses kohaldamise ulatusega tehakse teise lugemise kokkuleppega kaks uut erandit järgmise kohta: a) nõuded sõiduplaanide koostamisele koostöö korral kolmandate riikidega rahvusvaheliste rongiliinide küsimuses ja b) ECTS-põhine eristamine seoses vanemate veduritega, mida kasutatakse piirkondlikus reisijateveos. 4.2. Komiteemenetlus Teise lugemise kokkuleppega antakse komisjonile rakendusvolitused, et tagada direktiivi rakendamise ühtsed tingimused. Sellega tagatakse, et kõnealuseid volitusi kasutatakse rakendusaktide vastuvõtmisel vastavalt määrusele (EL) nr 182/2011. Kokkuleppes osutatakse üheksale erijuhule – seoses artikli 10 lõikega 4, artikli 11 lõikega 4, artikli 12 lõikega 5, artikli 13 lõikega 9, artikli 17 lõikega 5, artikli 31 lõikega 3, artikli 31 lõikega 5, artikli 32 lõikega 4 ja artikli 57 lõikega 7, mille korral kohaldatakse määruse (EL) nr 182/2011 artikli 5 lõike 4 kolmandat lõiku. Nendel juhtudel ei võta komisjon vastu rakendusakti, kui komitee ei avalda arvamust. Kolmel ülejäänud juhul, st seoses artikli 15 lõikega 6, artikli 41 lõikega 3 ja artikli 42 lõikega 8, kohaldatakse tavamenetlust artikli 5 lõike 4 kohaselt. Juhud, mil kohaldatakse määruse (EL) nr 182/2011 artikli 5 lõike 4 teise lõigu punkti b rakendusaktide vastuvõtmise kohta, on põhjendatud nende võimaliku mõjuga riigi rahandusele või raudteeturu toimimisele. See ei kajastu aga põhjendustes. Kuna tegemist on artikli 5 lõikes 4 sätestatud üldreeglist kõrvalekalduva erandiga, on komisjon seisukohal, et teise lõigu punktile b tuginemises ei tohi näha lihtsalt seadusandja „otsustusõigust”, vaid seda tuleb tõlgendada kitsendavalt ja seega põhjendada. 5. Järeldus Euroopa Parlament võttis teise lugemise laiaulatuslikud muudatusettepanekud vastu 3. juulil 2012 pärast mitteametlikke kohtumisi nõukogu ja komisjoniga. Kuigi komisjon kinnitab, et toetab hääletusele pandud üldist kompromissmuudatusettepanekut, kuna see kajastab ettepaneku põhieesmärki, on ta seoses komiteemenetluse kokkuleppega sunnitud tegema järgmise avalduse: „Komisjon rõhutab, et süstemaatiline tuginemine artikli 5 lõike 4 teise lõigu punktile b on vastuolus määruse (EL) nr 182/2011 (ELT L 55, 28.2.2011, lk 13) eesmärgi ja sõnastusega. Seda sätet tohib kasutada vaid siis, kui esineb konkreetne vajadus teha erand üldreeglist, mille kohaselt võib komisjon rakendusakti eelnõu vastu võtta, kui ei ole esitatud arvamust. Kuna tegemist on artikli 5 lõikes 4 sätestatud üldreeglist kõrvalekalduva erandiga, ei tohi teise lõigu punktile b tuginemises näha lihtsalt seadusandja „otsustusõigust”, vaid seda tuleb tõlgendada kitsendavalt ja seega põhjendada. Kuigi komisjon toetab Euroopa Parlamendi ja nõukogu saavutatud kokkulepet kõnealusele sättele tuginemise kohta üheksal erijuhul, mida nad on põhjendanud nende võimaliku mõjuga raudteeturu toimimisele ja riigi rahandusele, kahetseb komisjon, et kõnealune selgitus ei kajastu põhjenduses.” [1] KOM(2012) 119 (lõplik)